DA Den Europæiske Unions Tidende C 44/58

Sag anlagt den 3. december 2008 — Evropaïki Dynamiki mod Det Europæiske Kemikalieagentur

(Sag T-542/08)

(2009/C 44/100)

Processprog: engelsk

Parter

Sagsøger: Evropaïki Dynamiki — Proigmena Systimata Tilepikoinonion Pliroforikis kai Tilematikis AE (Athen, Grækenland) (ved lawyers N. Korogiannakis, P. Katsimani og M. Dermitzakis)

Sagsøgt: Det Europæiske Kemikalieagentur

Sagsøgerens påstande

— Annullation af Det Europæiske Kemikalieagentur afgørelse om ikke at vælge sagsøgerens bud i forbindelse med den åbne udbudsrunde ECHA/2008/24 om »Udvikling af et kemikaliesikkerhedsvurderingsredskab« (EUT 2008/S 115-152918), meddelt sagsøgeren ved et udateret brev modtaget af sagsøgeren den 25. september 2008, samt af alle Det Europæiske Kemikalieagentur efterfølgende afgørelser, herunder afgørelsen om at tildele kontrakten til den valgte bydende.

— Det Europæiske Kemikalieagentur tilpligtes at betale erstatning for den skade, som sagsøgeren har lidt som følge af den omhandlede udbudsprocedure, svarende til et beløb på 1 500 000 EUR.

— Det Europæiske Kemikalieagentur tilpligtes at betale sagsøgerens retsomkostninger i forbindelse med dette søgsmål, selv for det tilfælde, at sagsøgeren ikke skulle få medhold.

Søgsmålsgrunde og væsentligste argumenter

Med dette søgsmål har sagsøgeren nedlagt påstand om annullation af Det Europæiske Kemikalieagenturs (»ECHA«) afgørelse, som sagsøgeren blev underrettet om ved brev modtaget af sagsøgeren den 25. september 2008, hvorved sagsøgeren blev meddelt, at det bud, som sagsøgeren havde afgivet inden for rammerne af kontrakt ECHA/2008/24 om »Udvikling af et kemikaliesikkerhedsvurderingsredskab« (EUT 2008/S 115-152918), ikke var blevet valgt, og at kontrakten var blevet tildelt TRASYS SA.

Sagsøgeren har gjort gældende, at bedømmelsesudvalget begik adskillige fejlskøn hvad angår tildelingskriterierne, hvorved den ordregivende myndighed tilsidesatte grundlæggende regler og almindelige principper for offentlige indkøb. Sagsøgeren har endvidere anført, at ECHA har gjort sig skyldig i magtfordrejning ved bedømmelsen af buddene, at ECHA tilsidesatte finansforordningen, og/eller princippet om gennemsigtighed og ligebehandling, og at ECHA anvendte vage vendinger eller gav en utilstrækkelig begrundelse til at underbygge sin afgørelse. Sagsøgeren har endelig anfægtet, at ECHA tilsidesatte en væsentlig formforskrift, der følger af artikel 158a i Kommissionens forordning (EF, Euratom) nr. 478/2007 (1), som indfører en standstill-periode, inden kontrakten underskrives med den valgte bydende. Sagsøgeren har gjort gældende, at ECHA bevidst har forsinket kommunikationen med sagsøgeren med henblik på, at kontrakten var underskrevet med den valgte bydende, før ECHA modtog bemærkninger fra sagsøgeren, hvorved der blev set bort fra ånden i og formålet med standstill-perioden.

Sagsøgeren har endvidere nedlagt påstand om økonomisk kompensation på et beløb på 1 500 000 EUR, svarende til den bruttofortjeneste i forbindelse med den nævnte åbne udbudsrunde, som sagsøgeren forventede at ville have opnået ved en tildeling af kontrakten. Sagsøgeren har anført, at kravet om erstatning er baseret på de underbyggede argumenter om, at der foreligger en tilstrækkeligt kvalificeret tilsidesættelse af en højere retsregel til beskyttelse af private, og at de pågældende institutioner åbenbart og groft har overskredet grænserne for udøvelsen af deres beføjelser.

(1) Kommissionens forordning (EF, Euratom) nr. 478/2007 af 23.4.2007 om ændring af forordning (EF, Euratom) nr. 2342/2002 om gennemførelsesbestemmelser til Rådets forordning (EF, Euratom) nr. 1605/2002 om finansforordningen vedrørende De Europæiske Fællesskabers almindelige budget (EUT L 111, s. 13).